趙嫗

趙嫗，又叫趙貞娘、趙氏貞、趙國貞，係3世紀時喺而家越南一帶反抗東吳統治嘅領導人，喺越南史中讚佢係越南嘅民族英雄。

根據史料，趙嫗係出身交州嘅女人，未嫁，乳房長達三尺。赤烏十一年，佢喺九真嘅山區領軍，攻陷城邑，打仗時因爲鎧甲收唔住、而將個胸綁喺背後，頭戴金釵，腳着象牙屐，個人騎喺象頭度作戰。後來畀陸胤擊敗。雖然唔似二徵噉樣件事搞到咁大，後者去到稱王做徵王嘅地步，但趙嫗亦佔領咗啲郡縣。按照中國史書觀點，認爲佢係女賊，係聚衆搶劫，同越南史嘅評價唔同。

關於趙嫗最早嘅史料係中國10世紀時嘅《太平御覽》，佢引用咗中國晉朝時嘅資料《交州記》，另外5世紀時嘅《南越志》亦有提趙嫗，但本書失傳咗。越南最早提到趙嫗嘅正史係15世紀時史家吳士連編嘅《大越史記全書》，引用咗《交趾志》。中國史書《三國志・吳書》有提過248年嘅交州騷動，但無提到趙嫗個名。由於欠缺當時第一手嘅資料，趙嫗係咪真係有呢個人都有爭議。

不過趙嫗已經喺越南深入人心。雖然最初嘅史料記錄佢係九真山中肆虐各地嘅山賊渠帥之類嘅人，但19世紀阮朝官修正史《欽定越史通鑑綱目》中有阮朝皇帝御批話，「我國嘅女子有好多異常雄勇嘅人，趙嫗實在稱得上同二徵並列。睇下中國有夫人城、娘子軍呢啲留名經傳嘅女人，點會淨係得北史有記呢啲女界雄才呢？」。對於「乳長三尺」，御批認爲係「怪誕可笑」。隨住越南民族主義盛行，佢作爲反抗中國控制嘅救國英雄來紀念拜祭。而家喺越南清化嘅厚祿有趙嫗殿，畀人當神噉拜。由於喺越南人中嘅名望，越南有多處攞「趙嫗」做名嘅地方。

背景 
226年，士燮死，當時東吳皇帝係孫權，爲咗加強對嶺南嘅統治，以合浦做界，以北屬廣州，派呂岱做刺史；合浦以南係交州，派戴良做刺史，又派陳時做交趾太守。嗰陣時，士燮嘅仔士徽自己上位稱做太守，派兵抗拒新到嘅官。

於是刺史呂岱出兵打佢。由於聽到投降無罪嘅詔諭，士徽同佢啲兄弟呃咗出來投降。結果呂岱殺死士徽，兼且殺埋佢啲兄弟，將士氏家族嘅人治罪，帶佢哋嘅首級去武昌。士徽嘅餘黨繼續反抗，呂岱嘅軍隊開入九真，殺害咗過萬人。

生平同事蹟 

趙嫗係丙午年出世，出世喺九真郡軍安嘅山區，而家屬越南清化省安定縣定進社嘅官安村。

喺佢細個時父母雙亡，趙嫗係畀佢阿哥趙國達湊大嘅，佢阿哥係軍安當地嘅頭領。

佢大個之後，變成咗個好猛力嘅人，佢好武藝、有大志。到佢20歲時佢阿哥趙國達娶老婆，但佢呢個阿嫂爲人惡劣，結果佢殺咗佢阿嫂，之後走入𦰡山，招募到過千壯士。

戊辰年，趙嫗見東吳官吏殘惡，民生苦楚，於是同佢阿哥傾下起兵反抗。開頭，佢阿哥唔贊成，不過之後聽從咗佢個妹嘅意見。

開初佢哋連戰連勝，驅散咗九真嘅吳軍。出發自兩個根據地：𦰡山山區、安定，兩兄妹引軍攻佔喺馬江右岸位置嘅九真郡治胥浦。呢度係東吳官兵喺九真嘅軍事大本營。於是呢支軍嘅力量乘勝擴大活動，遍及呢條江嘅平原地帶。

就喺嗰陣時，趙國達病咗過世。下面起義啲兵睇趙嫗爲將係有肝膽嘅，於是尊佢做主。喺出戰時，趙嫗着金甲喺身，腳着象牙屐，頭插金釵，騎喺象度，啲人尊佢做蕊嬌將軍。

得知起義迅速擴大，騷動加劇，吳帝孫權派出將領陸胤，做交州刺史、安南校尉，帶住八千軍力鎮壓事件。到埠，陸胤曉以恩信，招安啲人，又用自己嘅財物收買一啲地方領袖，於是分化、衰減啲敵對力量。

打得激烈嘅仗發生喺根據地蒲田。由於力量懸殊，又無其他各個鬥爭勢力嘅互助，令蒲田根據地被包圍孤立，只堅持到兩個月多啲就冧低。

據陳仲金《越南史略》，趙嫗同東吳軍激戰咗五六個月先輸。最後喺戊辰年當年，趙嫗喺松山上殉節，嗰時先23歲。有逸話講敵方將領知道咗佢係女人，利用佢女兒家嘅劣勢，嗌自己手下啲人除曬衫，來羞辱趙嫗，結果引佢自殺。亦有話佢係投河死或者畀象踩死。

之後越南地方畀東吳統治到264年爲止。

名句 
喺佢19歲時，啲人勸佢嫁人生仔，趙嫗話：

紀念 
喺佢身後，越南皇帝李南帝讚趙嫗係忠勇之人，於是落令爲佢立廟祠，封佢做「弼正英烈雄才貞一夫人」。

而家，松山重有趙嫗嘅陵墓遺蹟。離佢死嘅地方唔遠，喺荄山上有佢嘅祠殿，位置挨近越南1A國道，喺清化市北18公里處，國道過咗趙祿社富田村嗰段。恆年間，每到農曆二月廿一，當地民衆就組織起拜祭趙嫗。喺越南好多省城，趙嫗個名經常用來起做啲學校、街路嘅名；特別喺河內，有條街起名做趙嫗街，係當地出名嘅街。

詩歌、對聯 
喺《大南國史演歌》，有段《趙嫗戰吳》，將件事概括到幾生動：

相傳吳軍驚咗趙嫗嘅威勇，於是流傳有句：

喺越南民間而家傳頌好多有關佢嘅詩歌同對聯，比如呢啲：

另外，喺《洪德國音詩集》、同埋啲名士嘅詩集如阮敦復等，都有詩讚頌趙嫗。

有關問題

起義結局 
一直以來啲史冊都記話趙嫗起義失敗咗，趙嫗喺248年自刎。不過，越南學者黎孟闥引據《天南語錄》同埋《魏志》，得出結論話趙嫗並無輸喺陸胤手上，相反係打敗咗呢名員將。陸胤只佔得而家屬廣西嘅地方。而趙嫗守得當地嘅獨立，直到257年孫休派鄧句攻打交趾。由於呢個新意見幾破天荒，所以學界中未有幾多人認同。

名 
啲古史只記佢叫「趙女」、「趙嫗」。而家又有「趙貞娘、趙氏貞、趙國貞」嘅名，據文郎講法，呢啲名明顯係近世新安嘅。名嘅問題同二徵嘅名一樣，屬於古百越語言範疇嘅問題，對應嘅時間係公元後無耐，對於嗰陣時嘅語言重研究緊。

另外，趙嫗畀時人尊做「蕊嬌將軍」同「麗海婆王」。而「趙嫗」嘅名，最先出現喺10世紀《太平御覽》講到軍寧嘅文段，佢引用自4、5世紀《交州記》，另外同期嘅《南越志》亦有記載。

直到近代，《洪德國音詩集》、《大越史記全書》、《清化紀勝》、《欽定越史通鑑綱目》等史料都記佢做「趙嫗」。呢啲史料之後，史家陳仲金喺再版嘅《越南史略》中無解釋，只記話：「趙夫人，之前各期出版記做趙嫗。而家查出佢叫趙氏貞。」

自此對「趙嫗」有多種唔同理解，如：
越南史家范文山：「因爲船人忿恨，所以起佢名做趙嫗，來表達輕慢之意。」
《越南歷史》編寫組：「中國史冊嗌佢做趙嫗係有貶義嘅。」
有啲人又解釋「嫗」意思係趙氏女酋長。

長乳形象 
據書《交趾志》記：
「九真郡山中有個趙氏女人，乳房長達三尺，未有老公，結黨劫掠各郡縣，經常着黃色短衫，坐喺象頭戰鬥，死後做咗神。」

據書《越南民族抗擊封建中國侵略嘅光榮史》嘅解釋：「巨型婦女、長乳……係有關大地之母嘅神話。後來呢種形象套到去任何一個傑出嘅婦女。」而講一個婦女有「乳長三尺」嘅神話本來喺南方好普遍，尤其自合浦到九真一帶。如而家廣東境內嘅冼夫人傳說，就話佢係個高大嘅女人，而且乳長二尺。所以，趙嫗作爲當地人眼中嘅傑出婦女，喺民間就用呢個形象套上去來神化佢。

攷

參攷書 
可查中文維基文庫嘅收錄內容
越譯本：
可查漢喃古籍文獻典藏數位化計畫提供嘅內容

中譯本：

可查中文維基文庫嘅收錄內容

類:自殺者
類:越南人
類:東吳人